Էլեկտրասրտագրությունը սրտամկանի ինֆարկտի ժամանակ

[մինի|396x396փքս|12-արտածումային [Էլեկտրասրտագրություն|ԷՍԳ, որը ցույց է տալիս ST հատվածի Էլևացիան (նարնջագույն) I, aVL և V1-V5 արտածումներում՝ ստորին պատի արտածումներում ռեցիպրոկ փոփոխություններով (կապույտ), ինչը վկայում է միոկարդի առաջային պատի ինֆարկտի մասին։]]
**Էլեկտրասրտագրությունը սրտամկանի ինֆարկտի ժամանակ**, գործիքային հետազոտություն, որը հայտնաբերում է իշեմիան կամ սրտամկանի ինֆարկտը: Այն նաև կարող է տարբերակել սրտամկանի ինֆարկտի տարբեր կլինիկական տեսակները:

## Տեխնիկական թերություններ

Ստանդարտ 12-արտածումային էլեկտրասրտագրությունը (ԷՍԳ) ունի որոշ սահմանափակումներ: ԷՍԳ-ն պատկերացում է տալիս տվյալ պահին սրտամկանի վիճակի մասին: Քանի որ անկայուն իշեմիկ համախտանիշները ենթադրում են արագ փոփոխվող արյան մատակարարման և պահանջարկի խանգարում, մեկ ԷՍԳ-ն կարող է ճշգրիտ չներկայացնել ամբողջ պատկերը: Հետևաբար, ցանկալի է կատարել հաջորդական 12-արտածումային ԷՍԳ, հատկապես, եթե առաջին ԷՍԳ-ն կատարվել է ցավի դրվագից դուրս: Այլընտրանք է  շտապ օգնության բաժանմունքներում կիրառվող ԷՍԳ մոնիթորինգը հատուկ սարքերի միջոցով: Ստանդարտ 12-արտածումային ԷՍԳ-ն նաև ուղղակիորեն չի ուսումնասիրում աջ փորոքը և քիչ տեղեկատվական է ձախ փորոքի հետին բազալ և կողմնային պատերի վիճակի գնահատման համար: Մասնավորապես, սրտամկանի սուր ինֆարկտը ձախ շրջանցող զարկերակի ավազանում կարող է ԷՍԳ-ով չախտորոշվել: Լրացուցիչ ԷՍԳ-արտածումները ինչպիսիք են աջ՝ V3R և V4R, ինչպես նաև հետին V7, V8 և V9 արտածումները,կիրառվում են աջ փորոքի և սրտամկանի հետին պատի ինֆարկտը հայտնաբերելու նպատակով: Այնուամենայնիվ, 12-արտածումային ԷՍԳ-ն կարևոր դեր ունի  սրտամկանի սուր ինֆարկտի հայտնաբերման գործում: ԷՍԳ արդյունքերի սխալ վերլուծությունը կարող է բացասաբար անդրադառնալ մարդու առողջության վրա։

## Հիմնական նշաններ
Ելնելով 12-արտածումային ԷՍԳ արդյունքներից,սրտամկանի ինֆարկտը դասակարգվում է երեք խմբի․

# ST սեգմենտի էլևացիա կամ նոր առաջացած Հիսի խրձի ոտիկի պաշարում (ենթադրում է սրտամկանի սուր վնասում և հնարավոր թեկնածու է թրոմբոլիտիկներով կամ ինվազիվ ռեպերֆուզիոն թերապիայի համար)
# ST սեգմենտի դեպրեսիա կամ T ատամիկի ինվերսիա 
# Ոչ ախտորոշիչ կամ նորմալ ԷՍԳ։ Այնուամենայնիվ նորմալ ԷՍԳ-ն չի բացառում սրտամկանի սուր ինֆարկտը։

### ST սեգմենտի էլևացիայով սրտամկանի ինֆարկտ

2018 թվականի Եվրոպական սրտաբանության ընկերության/Ամերիկյան սրտաբանության քոլեջի հիմնադրամի/Ամերիկյան սրտի ասոցիացիայի/Առողջապահության համաշխարհային ֆեդերացիայի հաստատված սրտամկանի ինֆարկտի համընդհանուր սահմանման համաձայն՝ ST սեգմենտի էլևացիայով սրտամկանի սուր ինֆարկտի ԷՍԳ ախտորոշման համար անհրաժեշտ է J կետում  ST սեգմենտի նոր առաջացած բարձրացում՝ առնվազն 1 մմ (0.1 մՎ) (բացառությամբ V2-V3 արտածումների), երկու անատոմիորեն հարակից արտածումներում: V2-V3 արտածումների համար՝ ≥2 մմ  ≥40 տարեկան տղամարդկանց մոտ, ≥2.5 մմ 40 տարեկանից ցածր տղամարդկանց մոտ կամ ≥1.5 մմ կանանց մոտ՝ անկախ տարիքից: Սա ենթադրում է սովորականից 1 մՎ/10 մմ  տատանում: I, aVL, V5, V6 արտածումները համապատասխանում են կողմնային պատին, V3-V4-ը՝ միջփորոքային միջնապատին, V1-V2-ը՝ առաջային պատին, II, III, aVF-ը՝ ստորին պատին: Այս չափանիշը, սակայն, միանշանակ չէ, քանի որ սրտամկանի սուր ինֆարկտը կրծքավանդակի ցավ ունեցող հիվանդների մոտ ST սեգմենտի բարձրացման միակ պատճառը չէ: Առողջ տղամարդկանց ավելի քան 90%-ը առնվազն մեկ արտածման մեջ ունի ST սեգմենտի առնվազն 1 մմ (0.1 մՎ) բարձրացում: Հետևաբար, բժիշկը պետք է տարբերակի սրտամկանի սուր  ինֆարկտը ԷՍԳ նմանատիպ փոփոխություններով դրսևորվող ախտաբանություններից, որոնք ներառում են ձախ փորոքի հիպերտրոֆիան, Հիսի խրձի ձախ ոտիկի պաշարումը, արագացված ռիթմը, փորոքների վաղաժամ վերաբևեռացումը, պերիկարդիտը, հիպերկալեմիան և ձախ փորոքի անևրիզման:

Կան լայնորեն ուսումնասիրված  գործիքներ, ինչպիսին է TIMI սանդղակը, որոնք օգնում են կանխատեսել և ախտորոշել ST սեգմենտի էլևացիայով սրտամկանի ինֆարկտը՝ հիմնվելով կլինիկական տվյալների վրա: Օրինակ, TIMI սանդղակը հաճախ օգտագործվում են ԷՍԳ փոփոխությունների հիման վրա ինֆարկտի ախտանշաներով հիվանդների շրջանում  սրտամկանի ինֆարկտը ախտորոշելու համար: Ախտանշաների և էլեկտրասրտագրության արդյունքների հիման վրա բժիշկները կարող են տարբերակել անկայուն ստենոկարդիան, առանց ST սեգմենտի էլևացիայի  և ST սեգմենտի էլևացիայով ինֆարկտը: Այլ սանդղակներ, ինչպիսիք են GRACE-ը և HEART, գնահատում են այլ խոշոր սրտային պատահարները՝ օգտագործելով էլեկտրասրտագրության արդյունքները, երկուսն էլ կանխատեսում են մահացության ռիսկը համապատասխանաբար 6 ամսվա և 6 շաբաթվա ընթացքում:

## Ժամանակային փոփոխություններ
Երբեմն սրտամկանի սուր ինֆարկտի ամենավաղ դրսևորումը սրածայր T ատամիկն է, որը համարժեք է ST սեգմենտի էլևացիային։ Գործնականում սա հազվադեպ է հանդիպում, քանի որ այն պահպանվում է ինֆարկտի սկզբից մինչև 2-30 րոպե։ Սրածայր T ատամիկները պետք է տարբերակել հիպերկալեմիայի ժամանակ դիտվող T ատամիկներից։

ST սեգմենտը սովորաբար սկսում է բարձրանալ առաջին մի քանի ժամվա ընթացքում։ Պաթոլոգիական Q ատամիկները կարող են հայտնվել մի քանի ժամվա ընթացքում և պահպանվել ավելի քան 24 ժամ։ T ատամիկի ինվերսիա դիտվում է առաջին 24 ժամվա ընթացքում, երբ ST սեգմենտը սկսում է իջնել։

ԷՍԳ-ի երկարատև փոփոխությունները ներառում են կայուն Q ատամիկներ (դեպքերի 90%-ում) և բացասական T ատամիկներ։ ST սեգմենտի կայուն բարձրացումը հազվադեպ է հանդիպում և վկայում է փորոքի անևրիզմայի մասին։

## Ծանոթագրություններ

Կատեգորիա:Սրտաբանություն
Կատեգորիա:Հետազոտական մեթոդներ
Կատեգորիա:Սրտի էլեկտրաֆիզիոլոգիա